কিন্তু, সত্যিই কি যুক্তরাষ্ট্রের পররাষ্ট্রনীতিতে পরিবর্তন এসেছে? বিশ্বঅর্থনীতিতে চীনের এই উত্থানের ঘটনা আজকের নয়, উত্তর কোরিয়া আর ইরানের সঙ্গে যুক্তরাষ্ট্র ও চীনের এই পররাষ্ট্রীয় লুকোচুরিও আজকের নয়। তা ছাড়া এটিও একটি পররাষ্ট্রীয় কৌশল যে বিশ্বের যে-কোনো দুটি দেশের প্রতিনিধিরা যখন মুখোমুখি বসেন, তখন সম্পর্কোন্নয়নের কথা বলে থাকেন। তৃতীয় বিশ্বের ছোটখাটো দেশের কথা আলাদা, কিন্তু যুক্তরাষ্ট্র, চীন অথবা ভারতের মতো রাষ্ট্রের ক্ষেত্রে সম্পর্কোন্নয়নের কথা বলা মানেই পররাষ্ট্রনীতি পাল্টে যাওয়া নয়। সাপ্তাহিক হলিডে এমন ভাষায় কথা বলছেন যে মনে হচ্ছে তাদের সাংবাদিকরা উইকিলিকস-এর অ্যাসাঞ্জ-এর চেয়েও প্রতিভাধর; অ্যাসাঞ্জ তো কয়েক বছর আগেকার পুরানো দলিলপত্র উদ্ধার করেছে, কিন্তু শহীদুল ইসলামরা যুক্তরাষ্ট্রের একেবারে টাটকা, সর্বসাম্প্রতিকতম পররাষ্ট্রীয় ঘটনাগুলির দলিলও নিজেদের ট্যাকে গুঁজে বসে আছেন এবং যুক্তরাষ্ট্র তাদের অ্যাসাঞ্জ-এর চেয়েও ভয়াবহ প্রতিপক্ষ বলে মনে করছে!